CELEX: 52011PC0275
Language: et
Date: 2011-05-18
Title: Ettepanek: EUROOPA PARLAMENDI JA NÕUKOGU DIREKTIIV millega kehtestatakse kuriteoohvrite õiguste ning neile pakutava toe ja kaitse miinimumnõuded

|
			
		
		
		52011PC0275
		
			KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE Ohvrite õiguste tugevdamine ELis /* KOM/2011/0275 lõplik */
			
				
		
		
			
			   	KOMISJONI TEATIS EUROOPA
PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE
KOMITEELE
Ohvrite õiguste tugevdamine ELis

1.                      
Miks on ohvrid olulised?

Kuritegevus võib mõjutada meid kõik, ja igal aastal langevadki miljonid
inimesed ELis kuritegude ohvriks. Eurostati andmeil registreeritakse igal
aastal umbes 30 miljonit isiku- või varavastast kuritegu,
kusjuures paljud kuriteod jäävad teatamata. Ühel kuriteol on sageli rohkem
ohvreid kui üks ja kaudselt saavad kannatada ka ohvrite lähedased. Siit saab
teha põhjendatud järelduse, et igal aastal on tõenäoliselt kuni 75 miljonit
otsest kuriteoohvrit[1].
Igal aastal satuvad paljud inimesed ka liiklusõnnetustesse. 2010.
aastal nõudis rohkem kui 1 miljon liiklusõnnetust kogu Euroopa Liidus 30 700
inimelu. Teedel saab igal aastal surma umbes 31 000 inimest, sealhulgas
850 alla 14aastast last. Samal ajal saab 250 000 inimest raskeid ja 1,2
miljonit kergeid vigastusi[2].
Euroopa elanikud reisivad pidevalt ja ületavad riigipiire,
kusjuures välismaal on ohud sama suured. Eurooplaste hinnanguliselt 1,4
miljardist reisist 2008. aastal toimus umbes 90 % Euroopa Liidu piires[3]. Peale selle elab umbes 11,3 miljonit
eurooplast püsivalt väljaspool oma koduriiki, 10 % eurooplastest on mingi
aja oma elust elanud ja töötanud välismaal ning 13 % on välismaal õppinud[4]. 
Need arvud näitavad, kui oluline on tagada asjakohased ja tõhusad
meetmed kuritegude ja liiklusõnnetuste ohvrite õiguste tagamiseks nii nende
kodumaal kui ka välismaal reisimise või elamise ajal. See on korraga nii
piiriülene kui ka siseriiklik probleem, mis nõuab meetmete võtmist ELi
tasandil.
Ohvrite õigustel on lisaks sooline mõõde. Just naised on eriti sageli
varjatud ja teatamata vägivalla ohvrid. Euroopa Nõukogu hinnangul on 20–25 %
Euroopa naistest kogenud füüsilist vägivalda täisealisena vähemalt korra,
12–15 % naistest elab suhtes, kus nad kannatavad koduvägivalda, ja üle
10 % kannatab seksuaalvägivalla all[5].
Püüdes tugevdada vabadusel, turvalisusel ja
õigusel rajanevat ala, on komisjon nimetanud strateegilisteks prioriteetideks[6] Stockholmi programmi ja selle tegevuskava[7] alusel vajaduse võtta meetmeid
kuriteoohvrite õiguste tugevdamiseks ning tagada neile kaitse, toetuse ja
õiguskaitse kättesaadavus.
EL on juba võtnud meetmeid ohvrite õiguste
suhtes kriminaalmenetluses[8] ja
enamikul liikmesriikidel on olemas teataval tasemel ohvrite kaitse ja toetuse
mehhanismid. Sellegipoolest ei pöörata üldjuhul piisavalt tähelepanu ohvrite
rollile ja vajadustele kriminaalmenetluses ning ohvrite õigused erinevad ELi
riikides senini märkimisväärselt. 
Seepärast esitab komisjon ettepanekute paketi
olemasolevate siseriiklike meetmete tugevdamiseks, et tagada kuriteoohvritele
mittediskrimineerivate miinimumõiguste andmine kogu ELis, sõltumata nende
kodakondsusest või elukohariigist. Pakett sisaldab ka uut vastastikuse
tunnustamise mehhanismi tagamaks, et oma elukohaliikmesriigis kaitsemeetmest
osa saavad ohvrid või võimalikud ohvrid ei kaotaks seda kaitset riigipiiride
ületamisel. Nimetatud paketiga aitab EL muuta kuriteoohvrite vajadused
õigussüsteemide keskseks osaks seaduserikkujate püüdmise ja karistamise kõrval.
Hüvitis on üks ohvrite põhivajadustest. Kuid
teises liikmesriigis liiklusõnnetusse sattunud inimestel võib erinevate
aegumis- ja igamistähtaegade tõttu esineda hüvitise nõudmisel haldus- ja
menetluslikke raskusi. Komisjon tegeleb selle probleemiga, tehes ettepaneku
ühtlustada aegumistähtaegu reguleerivaid eeskirju nii, et ohvritel ei oleks
ohtu kaotada menetluslikel põhjustel õigust hüvitisele.
Peale selle on selge seos ohvrite õiguste ja
kuritegude ärahoidmise vahel. Komisjon on aastaid võtnud meetmeid kuritegude ja
vägivalla ärahoidmiseks ning liiklusohutuse edendamiseks[9]. See töö on väga oluline nii kuritegevuse ja
õnnetuste vähendamiseks lühikeses ja keskmises perspektiivis kui ka suhtumise
muutmiseks kuritegeliku või hooletu käitumise suhtes, mis võib anda
positiivseid pikaajalisi ja kestvaid tulemusi. 

2.                      
Miks on vaja uusi meetmeid ohvrite kaitseks ELi tasandil?

·      Me oleme teinud palju ohvrite õiguste tunnustamiseks, kuid teha tuleb
veelgi rohkem
Seisukoht, et ohvrite õigused peaksid olema
võrdsetel ja mittediskrimineerivatel alustel tagatud, ei ole uus. 1989. aastal
kinnitas Euroopa Kohus, et hüvitise maksmist kui ohvrite peamise vajaduse
rahuldamist reguleerivaid sätteid ei tohi piirata kodakondsuse alusel[10]. Sellest ajast on EL teinud tööd üldiste
miinimumnõuete kehtestamiseks ohvrite jaoks, eelkõige nõukogu 2001. aasta
raamotsuse[11]
kaudu, samuti tegeledes konkreetsete ohvrite rühmadega – inimkaubanduse, laste
seksuaalse ärakasutamise ja kuritarvitamise ning terrorismi ohvritega[12]. Samuti on komisjon toetanud rahaliselt
nende avalike asutuste ja valitsusväliste organisatsioonide tööd, kes tegelevad
ohvritega ja tegutsevad nende nimel ning millest paljud toimivad
vabatahtlikkuse alusel[13]. 
Ometi ei saa nõukogu 2001. aasta raamotsuses
sätestatud nõuete rakendamisega rahule jääda[14].
Lissaboni lepinguga antakse ELile selge õiguslik alus kuriteoohvrite
miinimumõiguste kehtestamiseks, et lihtsustada kohtuotsuste ja -määruste
vastastikust tunnustamist. Peale selle on nii Euroopa Parlament kui ka Euroopa
Ülemkogu kutsunud üles võtma meetmeid kõnealuses valdkonnas[15]. Olemasolevatele õigusaktidele toetuvate ja
neid täiendavate komisjoni ettepanekute eesmärk on tugevdada õigusraamistikku,
võttes kasutusele otseselt siduvaid õigusakte, mille täitmise saab
nõuetekohaselt tagada.
·      Usalduse suurendamine õigussüsteemi vastu ja õigusmõistmise kvaliteedi
tõstmine
Euroopa Liidu üks eesmärke on pakkuda oma
kodanikele vabadusel, turvalisusel ja õigusel rajanevat ala, kus oleks tagatud
liikumisvabadus. Kuid ilma ohvrite õiguste minimaalse taseme tõhusa
rakendamiseta kogu ELis ei ole vastastikune usaldus võimalik. See tähendab, et
õigussüsteemidel peaks olema täielik usaldus üksteise õiglus- ja
õigusstandardite vastu ning kodanikel peaks olema kindlus, et nende suhtes
kohaldatakse samasugust eeskirjade miinimumtaset, kui nad välismaal reisivad
või elavad. 
·      Miinimumnõuded peavad kehtima kõigis liikmesriikides
Tänapäeval pakub enamik liikmesriike
kuriteoohvritele teataval tasemel kaitset ja toetust. Kuid riikide
õigussüsteemid ei tegele veel täiel määral ohvrite rolli ja vajadustega
kriminaalmenetluse käigus. Kuigi kõigil liikmesriikidel on menetlused hüvitise
nõudmiseks pärast liiklusõnnetust, on eeskirjades sätestatud erinevad
aegumistähtajad selliste nõudmiste esitamiseks. Liikmesriigid peavad selle
probleemi lahendamiseks tõstma ohvrite õiguste standardeid ja EL peab tagama
ohvritele võrdsed võimalused. Kõigis liikmesriikides kohaldatavate tagatiste ja
nõuete teatav miinimumtase hõlbustab õigusalast koostööd, tõstab õigusmõistmise
kvaliteeti ja suurendab inimeste usaldust õiguse mõiste vastu. 
·      Põhiõigusi tuleb austada
Nagu on sätestatud Euroopa Liidu põhiõiguste
hartas ja Euroopa inimõiguste konventsioonis, vastab ohvrite asjakohane
kohtlemine tervele reale põhiõigustele[16].
Ohvrite õiguste, eelkõige inimväärikuse, õiguse era- ja perekonnaelule ning
omandile, tegelikku tunnustamist ja nende austamist tuleb seega kaitsta,
tagades samal ajal teiste, näiteks süüdistatavate põhiõigused. ELi meede tõstab
kõigi kriminaalmenetlusega seotute – olgu see ohver, süüdistatav või
kinnipeetav – põhiõiguste standardeid, tagades samal ajal, et nende õigusi
piiratakse ainult siis, kui see on vajalik ja proportsionaalne. 
·      Ohvrite vajaduste rahuldamine aitab vähendada kuritegevuse tekitatavat
kogukahju
Ohvrite õiguste tugevdamisel on positiivne
mõju nii üksikutele ohvritele kui ka kogu ühiskonnale. Ohvrite vajaduste
rahuldamine enne kriminaalmenetlust, selle käigus ja pärast seda võib oluliselt
vähendada kuritegevuse tekitatavat kogukahju[17].
Sinna kuuluvad materiaalsed kulud majandus- ja tervishoiusektoris ning
kriminaalõigussüsteemis, samuti immateriaalsed kulud nagu ohvri valu,
kannatused ja elukvaliteedi vähenemine. Ohvrid, keda austatakse, toetatakse ja
kaitstakse, taastuvad kiiremini nii füüsiliselt kui ka emotsionaalselt, mis
võimaldab neil kiiremini naasta normaalsesse ellu. Sellega piiratakse
sissetuleku kaotust, töölt puudumist ja vajadust edasise arstiabi järele.
Hästikoheldud ohvrid osalevad tõenäoliselt aktiivsemalt menetluses, mis
suurendab eduka süüdimõistmise ja karistuse määramise võimalusi, mis omakorda
vähendab rikkumise kordumist ja karistamatust. 

3.                      
Eriline tähelepanu kuriteoohvritele – mida nad vajavad?

Igal aastal langevad paljud inimesed ELis
kuritegude ohvriks. Neil ohvreil on mitmeid vajadusi, mida tuleks rahuldada, et
aidata neil olukorrast üle saada: tunnustusvajadus ning austava ja
inimväärika kohtlemise vajadus; kaitse ja toetuse vajadus; õiguskaitse
kättesaadavuse vajadus; ning hüvitise- ja taastumisvajadus. 
Komisjoni seadusandliku paketi eesmärk on
igakülgselt tegelda ohvrite vajadustega. Selleks käsitletakse komisjoni
ettepanekutes nii otseste kuriteoohvrite kui ka kaudsete ohvrite, nagu
pereliikmete vajadusi, sest ka neile põhjustavad kuriteo tagajärjed kannatusi.
Seepärast saavad otseste ohvrite pereliikmed või ülalpeetavad, kui see on
asjakohane, kõnealuses paketis väljapakutud tuge ja kaitset.
Allpool on toodud näide ohvri halvast kohtlemisest,
ja sellest, kuidas ebapiisav tegelemine tema vajadustega kuriteost teatamise
ajal ja pärast seda võib mõjutada tema elu. Järgnevalt näitame, kuidas sama
lugu oleks igas vajadusekategoorias arenenud, kui ohvrit ja tema peret
oleks komisjoni ettepanekute rakendamise tulemusena asjakohaselt koheldud. 
Alex üüris koos perega puhkuse ajaks välismaal
korteri, kuhu ühel ööl sisse murti. Kui ta püüdis sissetungijaid peatada,
ründasid viimased teda tema pereliikmete nähes. Ta teatas kuriteost kohalikule
politseile, kuid kuna ta ei suutnud ennast arusaadavaks teha, ei õnnestunud tal
edastada kõiki kallaletungi üksikasju. Järgnenud nädalate jooksul ei saanud ta
kuigi palju teavet juhtumi kohta ja pidevad ülekuulamised erinevate
politseinike poolt tekitasid temas süvenevat frustratsiooni. Isegi ta lapsi
kuulati korduvalt üle, mis neid tugevasti häiris. 
Kui Alex koju naasis, vajas ta oma vigastuste
raviks mitut operatsiooni ega saanud seetõttu mitu nädalat töötada. Ta ei
saanud politseilt mingeid uudiseid, kuni ühel päeval saabus kutse tulla
tunnistajaks kahe kahtlusaluse kohtuistungile, mis toimub välismaal.
Kohtuistung oli raske katsumus, sest keegi ei selgitanud talle välismaise
kohtumenetluse üksikasju ja ta tundis end ahistatuna, olles sunnitud kohtuma süüdistatavatega
väljaspool kohtusaali. 
Kui kohtuistung oli läbi, ei kuulnud Alex enam
midagi ei juhtumi ega selle kohta, mis sai süüdistatavatest. Kuid veel aastaid
pärast rünnakut kannatasid Alex ja ta pere kuriteo emotsionaalsete, füüsiliste
ja finantsiliste tagajärgede käes. Vaatamata sellele, et see toimus teises
riigis, ei tundnud nad end enam kunagi kindlalt, isegi mitte oma kodus[18]. 
3.1.        Tunnustamine ja austav
kohtlemine
Inimeste väärikus on põhiõigus, mis on õiglase
ühiskonna oluline osa, nagu meie sellest aru saame, ning ohvrite asjakohase
kohtlemise alus. Kuriteos kannatanud eeldavad seetõttu nende tunnustamist
ohvritena, nende kannatuste tunnustamist ning nende tundlikku ja
professionaalset kohtlemist. Tuleb aru saada, et ohvrid on isiksused ja nende
vajadusi tuleb tunnustada. Ometi puudub kogu Euroopa spetsialistidel, kes on
kuriteoohvritega pidevas kontaktis, sageli väljaõpe nimetatud vajaduste ning
nende tuvastamise alal individuaalse vajaduste hindamise kaudu. 
Alexit rünnati tema pere nähes, kui ta viibis
välismaal puhkusel. Kui ta kuriteost teatas, leidis politsei tõlgi, et ta saaks
juhtunut üksikasjalikult kirjeldada. Politsei viis ta kontakti ohvrite
tugiorganisatsiooniga ning teavitas teda tema õigustest ja ettenähtud
hüvitisest. Järgnenud nädalate jooksul hoidis politsei kontaktisik teda
uurimise käiguga kursis. 
3.2.        Kaitse
Süsteemi toimimisviis võib põhjustada
ohvritele kriminaalmenetluse käigus kannatusi. Vältimaks kahju nõuetele
mittevastava menetluse tõttu, nagu korduvad ja jõhkrad ülekuulamised, on
oluline tagada ohvrite kaitse kriminaal- ja kohtumenetluste käigus. Selline
kaitse on oluline eelkõige kõige kaitsetumate ohvrite puhul, nagu lapsed.
Isegi pärast kuritegu ohustab ohvrit vägivald,
ahistamine või kättemaks teo toimepanija poolt. Umbes 40 % teatatud
kuritegudest on sama ohvri suhtes ühe ja sama aasta jooksul sooritatud
korduvkuriteod[19].
Edasiste intsidentide ärahoidmiseks on äärmiselt oluline tagada kaitsemeetmed.
Pealegi liigub või reisib üha enam ohvreid ELis suurenenud liikuvuse tõttu
välismaal. Piire ületades võivad nad kaotada igasuguse kaitse, mis neil on.
Komisjon teeb vaba liikumisõiguse kasutajate kaitsmiseks esmakordselt
ettepaneku kaitsemeetmeid vastastikku tunnustada.
Kui Alex kallaletungist teatas, küsis
politsei, kas ta vajab menetluse ajal kaitset või abi. Järgnenud
kriminaalmenetluse ajal piirdus Alexi ja tema naise küsitlemine minimaalselt
vajalikuga ning seda viis alati läbi sama politseitöötaja; Alexi lapsi küsitles
neile kahju tegemise vältimiseks lastele spetsialiseerunud politseitöötaja. Kui
asi jõudis kohtusse, kutsuti Alex tunnistusi andma. Kohtusaali sisenedes tundis
ta end kindlalt, sest ta sai oodata ohvritele mõeldud eraldi ruumis, vältides
seega kallaletungijatega kohtumist väljaspool kohtusaali.
3.3.        Toetus
Kuriteol võib olla traumeeritud ohvritele
laastav ja nõrgendav mõju, nii et nad ei suuda kuriteo tagajärjel tulla toime
igapäevaeluga. Kui kuriteost teatatakse, peab ohver läbima õigussüsteemi
keerdkäigud. Seepärast on asjakohane ja õigeaegne toetus ohvrile ülioluline, et
saada üle emotsionaalsetest, praktilistest, halduslikest ja õiguslikest
takistustest ning taastuda. Olemasolevate ohvriabiteenistuste tehtud tööst
hoolimata ei ole selline abi alati kergesti kättesaadav.
Politsei viis Alexi ühendusse ohvriabiorganisatsiooniga,
kus tema ja ta pere said emotsionaalset toetust ja nõuandeid kuriteo taagaga
toimetulekuks. Samuti sai ta praktilist abi, näiteks raviks ja dokumentatsiooni
vormistamiseks. Ohvriabiorganisatsioon andis talle teavet kriminaalmenetluse,
tema õiguste ja rolli kohta menetluses. Talle anti tema koduriigi
ohvriabiorganisatsiooni kontaktandmed ja ta suhtles selle organisatsiooniga
regulaarselt ka pärast menetluse lõppemist. Nende toetus võimaldas tal ja ta
perel olukorrast üle saada ja eluga edasi minna. 
3.4.        Õiguskaitse kättesaadavus
Ohvritel on õigustatud huvi õigluse
jaluleseadmise vastu. Neile tuleks tagada õiguskaitse kättesaadavus, mis võib
olla nende taastumise oluline osa. Teave nende õiguste, oluliste kuupäevade ja
otsuste kohta on ohvrite jaoks menetluses osalemise oluline osa ning seda tuleb
anda ohvrile arusaadaval viisil. Ohvrid peavad saama osaleda kohtuistungil ja
jälgida oma kohtuasja menetlemist. Tegelikult ei ole kõige vajalikum
õiguskaitse ohvritele kogu ELis alati kättesaadav. 
Politsei võttis Alexiga ühendust ja ütles, et
kaks meest on tabatud ja neile on esitatud süüdistus kuriteos. Talle teatati
kohtuistungi aeg ja koht ning öeldi, et ta peab tulema kohtusse tunnistama.
Kohtuistungi ajal oli tal küsimuste ja menetluse muude osade mõistmiseks abiks
tõlk.
3.5.        Hüvitis ja taastumine
Teiste inimeste tegude tõttu kannatada saanud
loodavad sageli mingile riigi või kurjategija poolsele rahalisele hüvitisele.
Hüvitise eesmärk on leevendada vahetut või pikaajalisemat finantskahju. See
võib olla ka teatav tunnustus sümboolse tasu kujul.
Taastav õigusemõistmine, mis on
kriminaalmenetlustes suhteliselt uus mõiste, läheb ohvri taastumisele
keskendudes puhtalt rahalisest hüvitisest kaugemale. Ametliku õiguse asemel või
seda täiendades on selle eesmärk taastada ohvri kuriteoeelne positsioon, andes
talle soovi korral võimaluse kohtuda kurjategijaga näost näkku, ning andes
kurjategijaile võimaluse võtta oma tegude eest vastutus. 
Alex sai ühenduse hüvitistega tegeleva
asutusega oma liikmesriigis ja täitis vajalikud dokumendid oma emakeeles enne
nende saatmist rünnaku toimumisriiki. Saadud raha aitas tal tasuda rünnakust
põhjustatud lisakulutuste, sealhulgas kirurgilise abi eest.

4.                      
Ohvrite erikategooriad

·      Terrorismi ohvrid
Terrorismiohvrid on, võib-olla ainulaadselt
kõigi ohvrite hulgas, langenud ühiskonna kahjustamisele suunatud rünnakute
ohvriks. Nende vajadus kaitse ja abi järele on suures osas sama mis muude
vägivallakuritegude ohvritel. Need vajadused tuleb rahuldada ning neid ohvreid ja
nende peresid toetada samal viisil[20].
Rünnaku olemuse tõttu võivad terrorismiohvrid aga sattuda avalikkuse palju
suurema tähelepanu alla, neil võib olla sageli palju suurem vajadus saada
sotsiaalset tunnustust ja austavat kohtlemist kõigilt – nii õigusala töötajatelt,
meedialt kui ka üksikisikutelt. Ohvritele oleks kasu komisjoni ettepanekutes
viidatud tunnustamise ja austava kohtlemise rõhutamisest.
·      Liiklusõnnetuste ohvrid
Liiklusõnnetuste ohvrid ei tunne sageli, et
ühiskond tunnustaks piisavalt nende ohvristaatust. Liiklusõnnetuste uurimise
käigus püütakse olemuslikult ohvrite vajadustele keskendumise asemel teha esmalt kindlaks õnnetuse põhjused ja asjaolud.
Kuid selliste sündmuste ohvrid soovivad loomulikult juhtumi asjakohast uurimist
ja kui tegu on kuriteoga, siis õigluse jaluleseadmist. Selliste juhtumitega
tegelejad peavad olema ilmselgelt välja õpetatud selliste vajaduste mõistmiseks
ja äratundmiseks. 
Liiklusõnnetuste ohvritel võib olla õigus
nõuda kahjude hüvitamist. Välismaal toimunud liiklusõnnetuste puhul on üheks
probleemiks, millega ohvrid kokku puutuvad, asjaolu, et hüvitise nõudmise
ajapiirangud erinevad ELis suurel määral ja ohvrid ei tea, millise riigi
eeskirju tuleks kohaldada. Selle tulemusena võivad ohvrid jääda üldse
hüvitiseta, eelkõige liikmesriigi, kus õnnetus juhtus, lühikeste aegumis- ja
igamistähtaegade tõttu. Sellistel ohvritel oleks kasu kollisiooni käsitlevate
ELi õigusaktide läbivaatamisest,[21]
mis võimaldaks neil lähtuda oma koduriigi aegumistähtaegadest.
·      Eriti kaitsetud ohvrid
Mõned ohvrid on kaitsetumad kui teised, neil
on oht saada kriminaalmenetluse käigus täiendavat kahju ning on vaja rahuldada
nende erilist vajadust kaitse ja toe järele. Seepärast tuvastabki komisjon,
kooskõlas kehtivate rahvusvaheliste ja siseriiklike lähenemisviisidega,
individuaalse vajaduste hindamise alusel nii kaitsetute ohvrite rühmad kui ka
muude ohus olevate inimeste tuvastamise mehhanismid. 
Kaitsetute ohvrite rühmad on: lapsed, puudega
inimesed ning seksuaalvägivalla ja inimkaubanduse ohvrid. Peale selle võivad
ohvrid olla kaitsetud muude, nende isiklike omadustega (näiteks suur
hirm ja ängistus, ahistamise või korduva vägivalla oht, isiklik raske
sotsiaalne või majanduslik olukord, mis muudab kuriteo tagajärgedega
toimetuleku või õigusliku menetluse mõistmise ohvrile raskeks) ja/või kuriteo
liigi ja olemusega (näiteks terrorism, organiseeritud kuritegevus,
vihakuriteod või sooline vägivald) seotud põhjustel. Näiteks on organiseeritud
kuritegevuse ohvrid eriti mõjutatavad kurjategijate poolsest ahistamisest ja
korduvast vägivallast ning vajavad erilisi kaitsemeetmeid.
Komisjoni
lähenemisviis vastab laste seksuaalset kuritarvitamist ja ärakasutamist ning
lastepornot käsitleva direktiivi ettepaneku ning uue inimkaubandust
käsitleva direktiivi sätetele[22].
Mõlemad nimetatud meetmed on suunatud kõnealuste kaitsetute ohvrite
konkreetsete vajaduste rahuldamisele. 
Laste põhiõigus
on, nagu sätestatud Euroopa Liidu põhiõiguste hartas ja ÜRO lapse õiguste
konventsioonis ning tunnustatud Euroopa Liidu asutamislepingus, et nende huve
võetakse arvesse kõigis siseriiklikes ja rahvusvahelistes seadustes ja
poliitikavaldkondades, kaasa arvatud kohtumenetlustes. Nende kaitsetuse tõttu
edendab komisjon aktiivselt lastesõbralikku õiguslikku lähenemist
kriminaalmenetlusega seotud laste suhtes[23].
Laste jaoks on kriminaaluurimine tõenäoliselt traumeeriv protsess ja nende
jaoks peavad olema erilised kaitsemeetmed, eriti kui nad on kuritarvitamise
ohvrid. 
Seksuaalvägivalla ohvrid – kellest enamik on naised – vajavad kaitset edasise vägivalla eest
ning erilist toetust ja abi saamaks üle sellise vägivalla erinevatest
tagajärgedest ning elu taas ülesehitamiseks. Selliste kuritegudega kaasneva
häbi ja süütunde ning sageli lähedase suhte tõttu ohvri ja kurjategija vahel
kõhklevad ohvrid kuriteost teatamast. Seksuaalvägivalla ohvrid vajavad eriti
arsti ja psühholoogi abi, sealhulgas kohest kohtumeditsiinilist ekspertiisi,
seega ei tohi kuriteost teatamine olla nimetatud teenuste saamise eeltingimus.
Väga oluline on korduvalt sama kallaletungija
ohvriks langenud isikute turvalisuse ja kaitse tagamine. Kaitse on
ülioluline edasise kahju ärahoidmiseks ja piiramiseks ning see peaks sisaldama
võimalust määrata kallaletungijale lähenemiskeeld, et vältida tema edasisi
kontakte ohvriga. Selline kaitse peaks olema ülekantav muusse ELi liikmesriiki
juhul, kui ohver sinna kolib või reisib. 
Lisaks ohvrile piisava toetuse ja kaitse
tagamisele on oluline vältida vägivalla toimumist üldse. Naised on eriti
kaitsetud füüsilise, seksuaalse ja psühholoogilise vägivalla ees, eriti oma
perekonna ja lähedase suhte raames. Seepärast jätkab komisjon tööd
naistevastase vägivallaga võitlemiseks ja selle ärahoidmiseks Euroopas ning
ohvrite ja riskirühmade toetamiseks ja kaitsmiseks[24].

5.                      
Komisjoni vastus — aeg tegutseda

Komisjon teeb
ettepaneku võtta eespool kirjeldatud vajaduste rahuldamiseks ning ohvritele
Euroopas minimaalse õiguste, kaitse, toetuse, õiguskaitse kättesaadavuse ja
taastumisvõimaluse taseme tagamiseks vastu järgmine õigusaktide pakett.
Komisjon teeb järgmised ettepanekud:
 ·      Direktiiv, millega kehtestatakse kuriteoohvrite õiguste ning neile pakutava toe ja kaitse miinimumnõuded, ja millega asendatakse 2001. aasta raamotsus. Direktiiviga tagatakse ohvrite austav kohtlemine ja kaitsetute ohvrite erivajaduste rahuldamine. Samuti tagatakse sellega ohvritele vajalik toetus, võimalus osaleda menetluses ja asjakohane teave arusaadaval kujul ning nende kaitse kogu kriminaaluurimise ja kohtumenetluse käigus. ·      Määrus tsiviilasjades kohaldatavate kaitsemeetmete vastastikuse tunnustamise kohta, mis aitaks ära hoida kahju- ja vägivalda ning tagaks, et (näiteks koduvägivalla) ohver, kelle suhtes kohaldatakse ühes liikmesriigis kaitsemeedet, saaks samasuguse kaitse osaliseks ka teises liikmesriigis, kui ta sinna kolib või reisib. Selline kaitse tuleks tagada, ilma et ohver peaks läbima täiendavaid menetlusi. Nimetatud meede täiendab liikmesriikide rühma poolt 2009. aasta septembris algatatud Euroopa Parlamendi ja nõukogu direktiivi Euroopa lähenemiskeelu kohta,[25] mida Euroopa Parlament ja nõukogu praegu arutavad. 
Kõnealune seadusandlik pakett on esimene samm
ohvrite õiguste tähtsustamiseks ELi kriminaalõiguse tegevuskavas. Ohvrite
õiguste kaitsemeetmete järgmise etapina vaatab komisjon läbi direktiivi
2004/80/EÜ, mis käsitleb kuriteoohvritele hüvitise maksmist, ja „Rooma II”
määruse (et lahendada välismaal toimunud liiklusõnnetuste puhul kohaldatavaid
aegumistähtaegu reguleeriva õiguse probleem). Viiakse läbi täiendavaid
uuringuid ja võetakse täiendavaid meetmeid ohvrite kaitseks, eriti ohvrite
erikategooriate, nagu terrorismi, organiseeritud kuritegevuse ja soolise
vägivalla, kaasa arvatud naiste suguelundite moonutamise ohvrid, et parandada
nende olukorda. 
Lisaks nimetatud meetmetele võtab komisjon
paralleelselt rea toetusmeetmeid, mis on olulised ohvritele tegelike õiguste
tagamiseks, ja mitte ainult siis, kui nad on kaasatud kriminaalmenetlusse. See
hõlmab väljaõpet ja suutlikkuse suurendamist, heade tavade vahetamist,
kuritegude ja vägivallaaktide ärahoidmist (näiteks teadlikkuse tõstmise ja
teavitamise abil), andmete kogumist ja uuringuid. Samuti jätkame me rahalise
toetuse jagamist olemasolevate rahastamisprogrammide raames, et edendada
ohvrite õiguste ja vajaduste jaoks olulisi teemasid. 
Kõik need
jõupingutused täiendavad riiklikul ja ELi tasandil saavutatut. Need võimaldavad
ELil muuta ohvrite õigused õiguskaitse keskseks osaks. EL peaks tagama ohvrite
asjakohase tunnustamise ja nende õiguste diskrimineerimisvaba austamise kogu
Euroopa Liidus. 
[1]                      Eurostat, Statistics in
Focus, 36/2009; hinnang põhineb ELi rahvusvahelisel kuriteouuringul, mida
käsitletakse aruandes „Kuritegevus ELis” (The Burden of Crime in the EU; vt www.europeansafetyobservatory.eu),
ning eeldusel, et 60 % kuritegudest jääb teatamata ja et igal ohvril on
keskmiselt kolm lähedast pereliiget. Kõnealune statistika ei hõlma
pisirikkumisi.
[2]               Euroopa Komisjoni CARE andmebaas.
[3]               KOM(2010) 352, mis põhineb Eurostati 2008. aasta
turismistatistikal.
[4]               Eurostat, Statistics in Focus, 94/2009; Eurobaromeetri
uuring 337/2010.
[5]           Euroopa
Nõukogu, Stocktaking study on violence against women, 2006.
[6]               KOM(2010) 623.
[7]               ELT C 115, 4.5.2010, lk 1; KOM(2010) 171.
[8]               Nõukogu raamotsus 2001/220/JSK ohvrite seisundi kohta kriminaalmenetluses;
nõukogu direktiiv 2004/80/EÜ, mis käsitleb kuriteoohvritele hüvitise maksmist.
[9]               Näiteks programmid Daphne III; terrorismi
ning muude julgeolekuriskide ennetamine, nendeks valmisolek ja nende
tagajärgede likvideerimine; kuritegevuse ennetamine
ja selle vastu võitlemine; Euroopa
liiklusohutuse tegevusprogrammis aastateks 2011–2020.
[10]             Kohtuotsus kohtuasjas 186/87 - Ian William Cowan
vs. Trésor public, 2 veebruar 1989.
[11]             Vt joonealune märkus 8.
[12]             Euroopa
Parlamendi ja nõukogu direktiiv 2011/36/EL, 5. aprill 2011, milles
käsitletakse inimkaubanduse tõkestamist ja sellevastast võitlust ning
inimkaubanduse ohvrite kaitset ja millega asendatakse nõukogu raamotsus
2002/629/JSK; ettepanek: direktiiv, milles
käsitletakse laste seksuaalse kuritarvitamise ja ärakasutamise ning lasteporno
vastast võitlust ja millega tunnistatakse kehtetuks raamotsus 2004/68/JSK;
raamotsus 2002/475/JSK terrorismivastase võitluse kohta.
[13]             Euroopa ohvrite toetusorganisatsioonides töötab rohkem kui
20 000 vabatahtlikku (Victim Support Europe 2010).
[14]             Komisjoni rakendusaruanne – KOM(2009) 166.
[15]             Euroopa Parlamendi 7. mai 2009 resolutsioon: ELi
kriminaalõiguse ala loomine (INI/2009/2012);
Stockholmi programm (ELT C 115, 4.5.2010, lk 1).
[16]             Peamised õigused on inimväärikus, õigus elule, õigus
isikupuutumatusele, õigus vabadusele ja turvalisusele, õigus era- ja
perekonnaelu austamisele, õigus isikuandmete puutumatusele, õigus omandile,
liikumis- ja elukohavabadus, võrdsus seaduse ees, lapse ja eakate õigused,
puudega inimeste integreerimine ühiskonda ja õigus tõhusale
õiguskaitsevahendile.
[17]             Vt komisjoni talituste töödokument, SEK(2011) 580, lk 14.
[18]             Väljamõeldud lugu põhineb tegelikel probleemidel.
[19]             2000. aasta rahvusvaheline kuriteoohvrite uuring (2000
International Crime Victims Survey).
[20]             Nagu on sätestatud raamotsuse 2002/475/JSK
(terrorismivastase võitluse kohta) artiklis 10.
[21]             Määrus (EÜ) nr 864/2007 lepinguväliste võlasuhete suhtes
kohaldatava õiguse kohta (Rooma II).
[22]             Vt joonealune märkus 12.
[23]             Komisjoni teatis „Lapse õigusi käsitlev ELi tegevuskava”,
KOM(2011) 60.
[24]             Vt deklaratsioon nr 19, mis on lisatud Lissaboni lepingu
vastu võtnud valitsustevahelise konverentsi lõppaktile (ELT C 83, 30.3.2010, lk
345).
[25]             ELT C 69, 18.3.2010, lk 5.